ກະຊວງ ຍທຂ ໄດ້ຮັບປື້ມ”ຍ່າງເຂົ້າ 50 ປີແຫ່ງການພົວພັນລະຫວ່າງລາວ-ຈີນ”
ໃນວັນທີ 6 ມີນາ 2017 ທີຫ້ອງຮັບແຂກ ກະຊວງ ໂຍທາທິການ ແລະ ຂົນສົ່ງ ໄດ້ຈັດພິທີມອບ-ຮັບປື້ມ”ຍ່າງເຂົ້າ 50 ປີແຫ່ງການພົວພັນລະຫວ່າງລາວ-ຈີນ” ເນື່ອງໃນໂອກາດທີ ສປປ ລາວ ແລະ ສປ ຈີນໄດ້ສ້າງຕັ້ງສາວຍພົວພັນການທູດນຳກັນຄົບຮອບ 56 ປີ (25/4/1961-25/4/2017), ທີ່ກະຊວງໂຍທາທິການ ແລະ ຂົນສົ່ງ; ທ່ານ ZHANG RUIKUN , ປະທານສະມາຄົມຄົ້ນຄ້ວາບັນຫາ ອາຊີ - ອາຄະເນ ຂອງ ແຂວງ ຢຸນນານ ສປ ຈີນ, ອະດີດທີ່ປືກສາ ດ້ານເສດຖະກິດ - ການຄ້າ ສະຖານເອກອັກຄະລັກຖະທູດ ແຫ່ງ ສປ ຈີນ ປະຈໍາ ສປປ ລາວ ໄດ້ຈັດພິມປຶ້ມ  > ແລະ ໄດ້ນຳມາມອບໃຫ້ສະມາຄົມ ມິດຕະພາບ ລາວ -ຈີນ ຂັ້ນສູນກາງໃນເບື້ອງຕົ້ນຈຳນວນ 56 ຫົວ, ເປັນມູນຄ່າ 6.720.000 ກີບ ໂດຍ ທ່ານ ລັດຕະມະນີ ຄຸນນິວົງ, ຮອງລັດຖະມົນຕີ ກະຊວງ ໂຍທາທິການ ແລະ ຂົນສົ່ງ, ຮອງປະທານສະມາຄົມ ມິດຕະພາບ ລາວ -ຈີນ ຂັ້ນສູນກາງໃຫ້ກຽດຮັບ ແລະ ທ່ານ Zhang Jie ຕາງໜ້າທ່ານ ZHANG RUIKUN, ປະທານສະມາຄົມຄົ້ນຄ້ວາບັນຫາ ອາຊີ - ອາຄະເນ ຂອງ ແຂວງ ຢູນນານ ສປ ຈີນ ເປັນຜູ້ມອບ ແລະ ຈະສືບຕໍ່ສົ່ງມາມອບໃຫ້ອີກຕໍ່ຕາມຄວາມຕ້ອງການ.
ພ້ອມນີ້, ສະມາຄົມມິດຕະພາບ ລາວ - ຈີນ ຂັ້ນສູນກາງ ກໍ່ໄດ້ມອບໃບຍ້ອງຍໍ ແກ່ທ່ານ ZHANG RUIKUN ແລະ ທ່ານ XU YINGXI (ໄດ້ມອບຮູບແຕ້ມທີ່ພັນລະນາເຖິງສາຍພົວພັນມິດຕະພາບ ລາວ - ຈີນ) ເພື່ອເປັນການສັນລະເສີນຜົນງານ ແລະ ຄຸນງາມຄວາມດີ ທີ່ມີຕໍ່ສະມາຄົມມິດຕະພາບ ລາວ - ຈີນ ຂັ້ນສູນກາງ ກໍ່ຄື ສປປ ລາວ.
ໃນໂອກາດນີ້ ທ່ານ ຮອງປະທານ ສະມາຄົມ ມິດຕະພາບ ລາວ - ຈີນ ຂັ້ນສູນກາງ ໄດ້ກ່າວວ່າ : ປຶ້ມທີ່ນໍາມາມອບໃຫ້ແກ່ສະມາຄົມ ມິດຕະພາບລາວ - ຈີນ ຂັ້ນສູນກາງ ໃນຄັ້ງນີ້ມີຄຸນຄ່າ ແລະ ມີຄວາມສໍາຄັນຫຼາຍຕໍ່ສະມາຄົມມິດຕະພາບລາວ - ຈີນ ຂັ້ນສູນກາງ, ເປັນການປະກອບສ່ວນເຂົ້າໃນຄັງສາງແຫ່ງສະຕິປັນຍາດ້ານຂໍ້ມູນການພົວພັນລາວ ແລະ ຈີນ; ຊຶ່ງບັນດາພະນັກງານ, ນັກຮຽນ, ນັກສຶກສາ ທັງລາວ ແລະ ຈີນ ຈະໄດ້ນຳໃຊ້ເປັນຂໍ້ມູນໃນການຄົ້ນຄ້ວາໃນອະນາຄົດ.
ສະມາຄົມມິດຕະພາບ ລາວ - ຈີນ ຂັ້ນສູນກາງ ຂໍສະແດງຄວາມຂອບໃຈຢ່າງຈິງໃຈ ແລະ ຫັວງຢ່າງຍິ່ງວ່າຈະໄດ້ຮັບການປະກອບສ່ວນດ້ານອື່ນໆຕື່ມອີກຈາກ ທ່ານ ZHANG RUIKUN ໃນຕໍ່ໜ້າ ເພື່ອປະກອບສ່ວນເສີມສ້າງ ແລະ ພັດທະນາສາຍພົວພັນມິດຕະພາບ ແລະ ການຮ່ວມມືຍຸດທະສາດຮອບດ້ານໝັ້ນຄົງຍາວນານລະຫວ່າງສອງພັກສອງລັດ ແລະ ປະຊາຊົນສອງຊາດລາວ ແລະ ຈີນ ໃຫ້ຈະເລີນງອກງາມຂຶ້ນໄປຢ່າງບໍ່ຢຸດຢັ້ງ.